Թանգարանը գործունեությունն սկսել է հիսուն աշխատանքով, որոնք նվիրել էր ինքը` Սարյանը (30 գեղանկարչական, 20 գրաֆիկական աշխատանք): Այսօր, նվիրատվությունների ու գնումների շնորհիվ, հավաքածուն ընդգրկում է շուրջ երեք հարյուր նկար: Պատմում են, որ երբ 1980 թ. բանաստեղծ, նկարահավաք Կարիկ Պասմաճյանը Սարյանի «Լեռներ. Կոտայք» գեղանկարը նվիրում է թանգարանին, անվերջ երախտիքի ու շնորհակալական խոսքեր լսելուց հետո համեստորեն ասում է, թե երբ որդին որևէ բան տուն է բերում, ծնողը շնորհակալություն չի հայտնում: Որդին իր պարտքն է կատարում: